<classify> MAMLAKA ya Elimu na Mafunzo ya Ufundi Stadi VETA imepanga kutumia Sh bilioni 38, kujenga vyuo vya ufundi katika mikoa na wilaya nchini, lengo likiwa ni kuimarisha sekta ya ufundi katika kuelekea uchumi wa viwanda.Vyuo hivyo vinajengwa katika mikoa ya Geita, Simiyu, Rukwa na katika wilaya za Chato, Kongwa, Ngorongoro, Kasulu na Nyasa, vikitarajiwa kukamilika Julai 2019. Aidha, serikali imeitaka mamlaka hiyo kusimamia vyema miradi iliyosuasua na kushindwa kutekelezeka kwa kipindi kirefu kutokana na tatizo la usimamizi kiutendaji.Naibu Waziri wa Elimu, Sayansi na Teknolojia, William ole Nasha alisema hayo jana jijini Dar es Salaam wakati wa ziara yake kwa ajili ya kuzungumza na viongozi na wafanyakazi wa Veta.Ole Nasha alisema Veta ina miradi mikubwa inayosimamia ujenzi ikiwemo hiyo ya ujenzi wa vyuo katika mikoa na wilaya, lakini ipo ambayo inasuasua kwa kipindi kirefu kwa sababu ya usimamizi kiutendaji. Veta imekuwa ikipata fedha, lakini zikitumika isivyostahili...mmekuwa mkipata fedha, lakini hazitumiki ipasavyo, simamieni vyema miradi yenu, alisema Ole Nasha. Alitoa mfano wa mkandarasi wa ujenzi aliyekuwa Ludewa aliyetumia Sh bilioni moja ndani ya mwaka mmoja huku akikamilisha kazi kwa asilimia sita peke yake.  <topic>: kitaifa 